LIETUVOS RESPUBLIKOS

VYRIAUSIASIS VALSTYBINIS DARBO INSPEKTORIUS

Į S A K Y M A S

DĖL PRIEVOLĖS PATEIKTI LIETUVOS RESPUBLIKOS VALSTYBINEI DARBO INSPEKCIJAI TEMINĘ INFORMACIJĄ NELAIMINGŲ ATSITIKIMŲ DARBE PREVENCIJAI VYKDYTI

2017 m. vasario 21 d. Nr. V-74

Vilnius

Vadovaudamasis Lietuvos Respublikos valstybinės darbo inspekcijos įstatymo 8 straipsnio 2 dalies 1 ir 6 punktais, Lietuvos Respublikos darbuotojų saugos ir sveikatos įstatymo 39 straipsnio 5 dalimi, įgyvendindamas Informacijos apie darbuotojų saugos būklę ir darbo vietų atitiktį darbuotojų saugos ir sveikatos norminių teisės aktų reikalavimams teikimo (deklaravimo) Valstybinei darbo inspekcijai tvarkos aprašą, patvirtintą Lietuvos Respublikos vyriausiojo valstybinio darbo inspektoriaus 2013 m. rugsėjo 11 d. įsakymu Nr.V-356 „Dėl Informacijos apie darbuotojų saugos būklę ir darbo vietų atitiktį darbuotojų saugos ir sveikatos norminių teisės aktų reikalavimams teikimo (deklaravimo) Valstybinei darbo inspekcijai“, bei atsižvelgdamas į tai, kad pačiame rizikingiausiame nelaimingiems atsitikimams darbe įvykti statybos sektoriuje šie įvykiai dažniausia įvyksta dėl darbuotojų, daiktų, įrenginių kritimų ar virtimų iš aukščio ar į gylį arba grunto užvirtimo:

1. T v i r t i n u pridedamus:

1.1. Elektroninio inspektavimo dėl kritimų / virtimų iš aukščio / į gylį, grunto užvirtimo rizikos klausimyną (toliau – Klausimynas);

1.2. Statybos ekonominės veiklos įmonių, kuriose per paskutinius trejus metus (2014–2016 m.) įvyko mirtini ir sunkūs nelaimingi atsitikimai darbe, sąrašą (toliau – Statybos įmonių sąrašas).

2. N u r o d a u į Statybos įmonių sąrašą įtrauktų įmonių vadovams užtikrinti, kad:

2.1. prasidedant intensyviam statybų sezonui jų paskirti atsakingi asmenys pagal Klausimyną įvertintų darbuotojų saugos būklę esamose (-uose) statybvietėse (statybos objektuose), kuriose (-iuose) įmonė vykdo statybos darbus – nepaisant jų pobūdžio ir trukmės;

2.2. informacija apie darbuotojų saugos būklę statybos įmonės statybvietėse (statybos objektuose) iki 2017 m. gegužės 1 d. būtų pateikta Lietuvos Respublikos valstybinei darbo inspekcijai prie Socialinės apsaugos ir darbo ministerijos (toliau – VDI) elektroniniu būdu atsakant į Klausimyno (viena įmonė – vienas Klausimynas) klausimus tiesiogiai prisijungus prie VDI Elektroninių paslaugų darbdaviams sistemos (toliau – EPDS);

2.3. statybvietėse (statybos objektuose) prieš pradedant statybos darbus darbuotojų saugos būklė pagal Klausimyno klausimus būtų vertinama ir ateityje – nepaisant darbų pobūdžio ir trukmės.

3. Į p a r e i g o j u:

3.1. VDI Planavimo ir veiklos stebėsenos skyriaus vedėją:

3.1.1. organizuoti, kad į Statybos įmonių sąrašą įtrauktos įmonės iki 2017 m. balandžio 1 d. būtų individualiai informuotos apie jų prievolę įvertinti darbuotojų saugos būklę esamose statybvietėse (statybos objektuose) ir iki 2017 m. gegužės 1 d. pateikti VDI informaciją atsakant į Klausimyno klausimus prisijungus prie EPDS;

3.1.2. organizuoti ir iki 2017 m. birželio 1 d. pateikti VDI Nelaimingų atsitikimų darbe ir profesinių ligų skyriui informacijos apie darbuotojų saugos būklę, kurią EPDS pateiks į Statybos įmonių sąrašą įtrauktos įmonės, statistinių rezultatų apibendrinimą;

3.2. VDI Komunikacijos skyrių – iki 2017 m. balandžio 1 d. organizuoti visuomenės informavimą apie šiuo įsakymu nustatytą prievolę į Statybos įmonių sąrašą įtrauktoms įmonėms, ypač atkreipiant statybos įmones vienijančių organizacijų dėmesį;

3.3. VDI Nelaimingų atsitikimų darbe ir profesinių ligų skyriaus vedėją – iki 2017 m. rugpjūčio 15 d. organizuoti pagal į Statybos įmonių sąrašą įtrauktų įmonių pateiktą informaciją rezultatų sąsajų su 2017 m. I pusmetį įvykusiais nelaimingais atsitikimais darbe statybos ekonominės veiklos įmonėse parengimą ir pateikimą įmonėms bei socialiniams partneriams;

3.4. VDI Komunikacijos skyrių – paskelbti šį įsakymą su priedais VDI interneto išorės svetainėje;

3.5. VDI Dokumentų valdymo skyriaus vedėją – organizuoti šio įsakymo su priedais paskelbimą Teisės aktų registre.

4. P a v e d u šio įsakymo vykdymo kontrolę Lietuvos Respublikos vyriausiojo valstybinio darbo inspektoriaus pavaduotojams pagal administravimo sritį.

Lietuvos Respublikos vyriausiasis valstybinis

darbo inspektorius Jonas Gricius